На добър път, абитуриенти! 

	В двора на родното училище випуск 2013 година отпразнува преминаването от ученическите години към зрелостта. Емоционалният празник премина много тържествено под знака на традицията.
	Церемонията започна с предаването на знамето на училището от абитуриентите на единадесетокласниците удостоени за знаменосци. Пред погледите на събралото се множество роднини,  учители и приятели дефилираха трите дванадесети класа. Пред тях директорът на нашето училище - госпожа Валентина Тодорова произнесе своето приветствено слово. По традиция и абитуриентите бяха подготвили емоционални послания. Полина Павлева, Венелина Борисова, Ергюн Ибрям от 12 Б клас и Радостина Атанасова от 12 В клас споделиха своите мечти и надежди за бъдещето, красотата на своите ученически спомени, уважението и признателността си към учителите, носталгията по своето училище и щастието от това, което им е дало, и което винаги ще носят в себе си. От името на целия випуск те благодариха на госпожа Тодорова и на всички свои учители, които са се грижили за тях през ученическите години и са им помогнали да се изградят като достойни личности. Полина Ралева от 12 А клас се обърна благодарствени думи към началните учители, които първи са ги превели през прга на родното училище. Бившите възпитаници бяха предвидили грамоти за първите си класни ръководители - г-жа Мария Иванова, г-жа Димитринка Рачева и г-жа Людмила Енчева.
	Училищните вокални групи "Палавите ноти" с ръководител Женя Теллалова и "White doves" с ръководител Галина Стоева с песни изпратиха зрелостниците по непредсказуемите пътища на живота.
	Госпожа Валентина Тодорова връчи книги и грамоти на всички абитуриени-отличници, след което всеки клас излъчи своите номинации за любими учители, написани с много хумор и любов.

На добър час, скъпи абитуриенти!